Tre gode grunde Tanker Archives - Tre gode grunde
Ligger i min seng. På kanten mellem fredag og lørdag og med gardinet rullet halvvejs ned. Med sovende børn omkring mig og hos mig. Til alle sider. Varme ben under min dyne. Tunge, rolige åndedræt. Thor er her ikke. Ikke før sent søndag aften. Han er i London med sin mor og sine brødre.
Og så var der det gardin. Halvvejs nede. Det er aldrig kun halvvejs nede, men det var en helt bevidst handling, da jeg for tre minutter siden slap det, før det nåede at mørklægge rummet fuldstændigt. Så fuldstændigt som det kan lade sig gøre i byen.
Det var et bevidst valg, men jeg er ikke sikker på hvorfor jeg valgte det. Jo, for at lade gadelampens skær trænge ind. For at kunne se, selvom jeg skal sove. For at kunne navigere hvis jeg vågner. Hvis nogen vågner. Men hvorfor? Fordi min mand ikke er her? Ja. Men hvad har det med lys og mørke at gøre?
Det hele, måske.